Die Saône (Frans: [son]; Arpitaans: Sona; Latyn: Arar) is 'n groot suidoos-vloeiende rivier in Frankryk. Die rivier, met 'n lengte van 473 km, is die langste sytak van die Rhône.
Die naam "Saône" is afkomstig van die Galliese riviergodin Souconna, maar word ook met 'n plaaslike Keltiese stam, die Sequanes, verbind. Monastieke kopieerders het Souconna tot Saoconna omgeskep, wat uiteindelik tot die naam Saône sou lei. Van die ander bekende antieke name vir die rivier sluit in Brigoulus en Arar. Laasgenoemde is 'n verdubbeling van die Indo-Europese wortel ar vir "water". Volgens Julius Caesar se Galliese Oorlog (De Bello Gallico) verwys die verdubbeling na die moeilikheid om die presiese vloeirigting van die rivier te bepaal, weens sy stadige vloeitempo. Sy huidige naam is afgelei van 'n vereerde bron, Sauc-Onna, geleë by Chalon; dié naam is deur Romeinse legioensoldate gebruik om na die hele rivier te verwys.